Statens Naturhistoriske blev stifteti 2004 i forbindelse med den organisatoriske sammenlægning af Zoologisk Museum, Geologisk Museum, Botanisk Museum og Botanisk Have. I dag findes der tre hovedmuseer i Danmark: Statens Museum for Kunst, Nationalmuseet og Statens Naturhistoriske Museum. Selvom det samlede Statens Naturhistorie Museum er en forholdsvis ny organisation, så kan museets rødder spores tilbage til 1600-tallet.  Eksempelvis gemmer museets samlinger på genstande fra den første videnskabelige ekspedition til Det Lykkelige Arabien i 1763-1767, hvor naturforskeren Pehr Forsskål indsamlede alt fra koraller, konkylier og fisk til planter og insekter. Ekspeditionens største naturvidenskabelige resultater var Forsskåls beskrivelse af 60 nye planteslægter og 700 nye arter af planter fra Arabien og Ægypten.  Forsskåls samlinger hører til blandt museets ældste og udgør sammen med genstande fra Ole Worms Naturaliekabinet fra midten af 1600-tallet, genstande fra Det Kongelige Kunstkammer, originalerne til Flora Danica, Christian 4.s Kongsbergsølv og P.W. Lunds samlinger fra Lagoa Santa i Brasilien nogle af ”kronjuvelerne” i museets samlinger. De fortæller om naturhistoriens og naturvidenskabens fremkomst i Danmark, og er de første led i en ubrudt kæde, hvor der stadig bliver tilføjet nye led.  Samlinger Samlingerne udgør museets absolutte kerne. Museets samlinger omfatter ca. 14 millioner store og små naturskatte. Ud over diamanter, smaragder, rubiner og krystaller er der konserverede sommerfugle, hvepse, giraffer, dinosaurer, urokser, mammutter, blomsterplanter, alger og meteoritter indsamlet gennem mere end 400 år. Hertil kommer levende eksemplarer af blandt andet kødædende planter, orkideer, kaktus og egetræer, i alt ca. 12.000 plantearter, som findes i Botanisk Have. De 14 millioner genstande er indsamlet over hele verden og udgør størstedelen af Danmarks naturhistoriske kulturarv. Samlingerne fra Danmark, Færøerne og Grønland er verdens største og belyser naturudviklingen gennem de seneste 3,8 milliarder år og samspillet mellem mennesker og natur gennem de sidste 10.000 år. Samlingerne danner grundlag for museets forskning, uddannelse og formidling og understøtter desuden en bred vifte af international forskning.  Museets samlinger vokser løbende som en konsekvens af, at det er museets opgave at forøge samlingerne på strategisk og systematisk vis. Udbygningen af samlingerne skyldes museets egne indsamlinger i ind- og udland, donationer, bytte samt i meget begrænset omfang køb af genstande.  Udstillinger I dag findes alle Statens Naturhistoriske Museums udstillinger og publikumsaktiviteter på Zoologisk Museum, Geologisk Museum og i Botanisk Have. Når det nye museum åbner i 2022, flyttes samlinger, udstillinger og forskning fra Zoologisk Museum ind til Botanisk Have. Geologisk Museums bygninger kommer til at indgå som en del af det nye museum.  Forskning Museets forskning har som overordnet tema beskrivelsen og udforskningen af ”altings oprindelse og udvikling” og beskrivelsen af den biologiske og geologiske mangfoldighed omkring os. Forskningen, der udføres, er primært samlingsbaseret grundforskning, som øger forståelsen for sammenhænge mellem jorden og solsystemets opståen og udvikling, den levende naturs opståen og udvikling, samt samspillet mellem natur og menneske.  Uddannelse Statens Naturhistoriske Museum tilbyder gennem kurser og projekter muligheder for at møde en bred vifte af stærke forskningsmiljøer og komme helt tæt på samlingerne. Hvert år deltager mere end 40.000 skoleelever skole- og gymnasieelever i museets undervisningstilbud, både på museet og via online-undervisningsplatforme. Et stigende antal folkeskolelærere følger desuden kursusforløb på museet med henblik på at få inspiration og forbedre deres undervisning inden for naturvidenskab. Endelig uddanner museet i samarbejde med de øvrige institutter på Københavns Universitet Danmarks nye biologer og geologer, og udbyder kurser på både bachelor, kandidat og PhD niveau. Uddannelsen af morgendagens forskere sker igennem ph.d.-studerende, og mange af disse forløb sker i samarbejde med udenlandske forskningsinstitutioner.  Nyt naturhistorisk museum Danmark skal have et nyt nationalt museum for naturhistorien. Statens Naturhistoriske Museum, der består af Geologisk Museum, Zoologisk Museum og Botanisk Have, skal samles i en række nye og eksisterende bygninger ved Botanisk Have i København. Det nye naturhistoriske museum er tegnet af Lundgaard & Tranberg Arkitekter og arkitekt Claus Pryds. Realiseringen af det nye museum bygger på et samarbejde mellem Københavns Universitet, staten og en række private fonde.